Bolalarni ularning sog‘lig‘iga zarar yetkazuvchi axborotdan himoya qilish sohasidagi ekspertlarni akkreditatsiya qilish hamda Davlat organlari va tashkilotlari axborot xizmatlari rahbarlarini attestatsiyadan o‘tkazish bo‘yicha davlat xizmatlari ko‘rs

O‘zbekiston Respublikasi Prezidentining “Davlat xizmatlari ko‘rsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari to‘g‘risida” 2021-yil 24-iyuldagi PF-6269-son Farmoni ijrosini ta’minlash, shuningdek, mamlakatimizda fuqarolar va tadbirkorlarga kulay investitsiya va ishbilarmonlik muhitini yaratish, byurokratik to‘siqlarni bartaraf etish hamda davlat xizmatlari ko‘rsatish sifatini tubdan yaxshilash maqsadida Vazirlar Mahkamasi qaror qiladi:
 1. Bolalarni ularning sog‘lig‘iga zarar yetkazuvchi axborotdan himoya qilish sohasidagi ekspertlarni akkreditatsiya qilish hamda davlat organlari va tashkilotlari axborot xizmatlari rahbarlarini attestatsiyadan o‘tkazish bo‘yicha davlat xizmatlari joriy etilsin.
 2. Quyidagilarni nazarda tutuvchi:
 Bolalarni ularning sog‘lig‘iga zarar yetkazuvchi axborotdan himoya qilish sohasidagi ekspertlarni akkreditatsiya qilish bo‘yicha davlat xizmati ko‘rsatishning ma’muriy reglamenti 1-ilovaga muvofiq:
 bolalarni ularning sog‘lig‘iga zarar yetkazuvchi axborotdan himoya qilish sohasidagi ekspertlarni akkreditatsiya qilish bo‘yicha davlat xizmati ko‘rsatish tartibi;
 ekspert maqomini olish maqsadida akkreditatsiyadan o‘tish uchun murojaat qilgan jismoniy va yuridik shaxslarga qo‘yiladigan talablar;
 bolalarning sog‘ligiga zarar yetkazuvchi axborot mahsulotlarini yoshga oid tasniflash maqsadida jalb etiladigan ekspertlar reyestrini yuritish tartibi;
 Davlat organlari va tashkilotlari axborot xizmatlari rahbarlarini attestatsiyadan o‘tkazish bo‘yicha davlat xizmati ko‘rsatishning ma’muriy reglamenti 2-ilovaga muvofiq tasdiqlansin:
 davlat organlari va tashkilotlari axborot xizmatlari rahbarlarini attestatsiyadan o‘tkazish tartibi;
 attestatsiyadan o‘tish maqsadida murojaat qilgan davlat organlari va tashkilotlari axborot xizmatlari rahbarlariga qo‘yiladigan talablar;
 davlat organlari va tashkilotlari axborot xizmatlari rahbarlarining elektron reyestrini yuritish tartibi.
 3. Belgilansinki, ushbu qaror bilan tasdiqlangan ma’muriy reglamentlarga muvofiq ko‘rsatiladigan davlat xizmatidan foydalanish uchun murojaat etuvchilar faqat davlat xizmatlari markazlari yoki O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) orqali murojaat qiladilar.
 4. O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi (keyingi o‘rinlarda — Agentlik)ga o‘n kun muddatda davlat organlari va tashkilotlari axborot xizmatlari rahbarlarini attestatsiyadan o‘tkazish bo‘yicha davlat xizmatlari ko‘rsatish uchun tegishli hujjatlarning namunaviy shakllari va blankalari tayyorlanishini hamda O‘zbekiston Respublikasi Adliya vazirligi bilan kelishgan holda tasdiqlanishini ta’minlash, shuningdek, davlat xizmatlarini joriy etish bilan bog‘liq sarf-xarajatlarni o‘z mablag‘lari hisobidan qoplash tavsiya etilsin.
 5. Axborot texnologiyalari va kommunikatsiyalarini rivojlantirish vazirligi Agentlik, Adliya vazirligi hamda boshqa manfaatdor vazirlik va idoralar bilan birgalikda bir oy muddatda bolalarni ularning sog‘lig‘iga zarar yetkazuvchi axborotdan himoya qilish sohasidagi ekspertlarni akkreditatsiya qilish hamda davlat organlari va tashkilotlari axborot xizmatlari rahbarlarini attestatsiyadan o‘tkazish bo‘yicha davlat xizmatlarini YIDXP orqali joriy etilishini ta’minlasin.
 6. Vazirlar Mahkamasining ba’zi qarorlari 3-ilovaga muvofiq o‘z kuchini yo‘qotgan deb hisoblansin.
 7. Mazkur qarorning bajarilishini nazorat qilish O‘zbekiston Respublikasi Bosh vaziri o‘rinbosari — turizm va madaniy meros vaziri A.A. Abduhakimov zimmasiga yuklansin.
 1. Mazkur Reglament bolalarni ularning sog‘lig‘iga zarar yetkazuvchi axborotdan himoya qilish sohasidagi ekspertlarni akkreditatsiya qilish bo‘yicha davlat xizmati (keyingi o‘rinlarda — davlat xizmati) ko‘rsatish tartibini belgilaydi.
 2. Ushbu Reglamentda quyidagi asosiy tushunchalar qo‘llaniladi:
 ariza beruvchi — bolalarni ularning sog‘lig‘iga zarar yetkazuvchi axborotdan himoya qilish sohasidagi ekspert maqomini olish maqsadida akkreditatsiyadan o‘tish uchun murojaat qilgan jismoniy shaxs;
 talabgor — akkreditatsiyaga qo‘yilgan ariza beruvchi;
 maxsus vakolatli davlat organi (keyingi o‘rinlarda — vakolatli organ) — O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi;
 akkreditatsiya — bolalarni ularning sog‘lig‘iga zarar yetkazuvchi axborotdan himoya qilish sohasida ekspert maqomini olish uchun talabgorlarning qo‘yiladigan talablarga mosligini vakolatli organ tomonidan rasman tasdiqlash tartib-taomili;
 guvohnoma — vakolatli organ tomonidan talabgorning bolalarni ularning sog‘lig‘iga zarar yetkazuvchi axborotdan himoya qilish sohasidagi ekspert sifatida akkreditatsiyadan o‘tkazilganligini tasdiqlovchi rasmiy hujjat. Guvohnomaning shakli vakolatli organ tomonidan belgilanadi; 
 Bolalarni ularning sog‘lig‘iga zarar yetkazuvchi axborotdan himoya qilish sohasidagi ekspertlar reyestri (keyingi o‘rinlarda — Ekspertlar reyestri) — bolalarning sog‘lig‘iga zarar yetkazuvchi axborot mahsulotlarini yoshga oid tasniflash maqsadida jalb etiladigan ekspertlar to‘g‘risidagi himoyalangan elektron ma’lumotlar bazasi.
 3. Davlat xizmati davlat xizmatlari markazlari yoki O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) orqali vakolatli organ tomonidan ko‘rsatiladi.
 4. Davlat xizmatlari markazlari va vakolatli organ o‘rtasidagi axborot almashinuvi elektron raqamli imzoni (keyingi o‘rinlarda — ERI) majburiy tartibda qo‘llash orqali faqat idoralararo o‘zaro elektron bog‘lanish yordamida amalga oshiriladi.
 5. Davlat xizmati mazkur Reglamentga 1-ilovaga muvofiq sxema bo‘yicha ko‘rsatiladi.
 6. Ariza beruvchi davlat xizmatidan foydalanish uchun davlat xizmatlari markazlariga bevosita yoki YIDXP orqali elektron tarzda murojaat qiladi.
 7. Ariza beruvchi bevosita murojaat etgan taqdirda, Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa — mustaqil tarzda ushbu Reglamentga 2-ilovaga muvofiq shakldagi so‘rovnomani elektron tarzda to‘ldiradi.
 8. Ariza beruvchi Davlat xizmatlari markaziga bevosita murojaat etganda, uning so‘rovnomasi ariza beruvchining imzosi bilan tasdiqlangandan so‘ng 10 daqiqada vakolatli organga elektron shaklda yuboriladi. YIDXP orqali murojaat qilinganda esa so‘rovnoma avtomatik tarzda vakolatli organga yuboriladi.
 9. So‘rovnomada ekspertiza qilinishi rejalashtirilayotgan axborot mahsulotining turlari va ariza beruvchining ekspertlik faoliyati sohalari (pedagogika, yoshga oid psixologiya, yoshga oid fiziologiya, bolalar psixiatriyasi, din, madaniyat va hk.) ko‘rsatiladi.
 10. Ariza beruvchi bevosita murojaat etgan taqdirda, so‘rovnomadagi tegishli imzolar identifikatsiya qilishning boshqa vositalari (daktiloskopiya, elektron imzo va boshqalar) bilan tasdiqlanishi mumkin.
 11. Ariza beruvchilar oliy ma’lumotga, maxsus bilimlarga, jumladan, pedagogika, yoshga oid psixologiya, yoshga oid fiziologiya, bolalar psixiatriyasi sohalariga oid bilimlarga ega bo‘lishi kerak. Ariza beruvchida ushbu bilimlarga ega ekanligini tasdiqlovchi diplom yoki sertifikat bo‘lishi zarur. 
 12. Davlat xizmati ko‘rsatilganligi uchun yig‘im undirilmaydi.
 13. Ariza beruvchilar davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning so‘rovnomasi ko‘rib chiqilmasdan qoldiriladi.
 14. Akkreditatsiya qilish to‘g‘risidagi arizalarni ko‘rib chiqish, akkreditatsiyani tashkil qilish va o‘tkazish to‘g‘risida qaror qabul qilish maqsadida vakolatli organ tomonidan Ekspert komissiyasi (keyingi o‘rinlarda — Komissiya) tuziladi.
 15. Komissiya vakolatli organning vakillaridan hamda davlat organlari va tashkilotlari, ilmiy va boshqa tashkilotlarning jalb etiladigan mutaxassislaridan iborat tarkibda shakllantiriladi. Komissiya tarkibi vakolatli organ rahbari tomonidan tasdiqlanadi.
 16. Komissiya so‘rovnoma qabul qilingan kundan e’tiboran 7 ish kunida taqdim etilgan hujjatlar asosida ariza beruvchining belgilangan talablarga muvofiqligini tekshiradi va uni akkreditatsiyadan o‘tkazish yoki akkreditatsiya o‘tkazishni rad etish to‘g‘risida qaror qabul qiladi.
 Ariza beruvchi akkreditatsiyadan o‘tkazishni rad etish to‘g‘risidagi qaror yuzasidan qonunchilikda belgilangan tartibda apellatsiya komissiyasiga yoki sudga shikoyat qilish huquqiga ega.
 17. Komissiya qabul qilingan qaror to‘g‘risidagi xabarnomani tegishli Davlat xizmatlari markaziga (o‘zi kelib murojaat etgan taqdirda) yoki ariza beruvchiga (elektron tarzda murojaat etgan taqdirda) YIDXP orqali elektron tarzda yuboradi.
 18. Davlat xizmatlari markazi xabarnoma kelib tushgan kunning o‘zida uni ariza beruvchining (o‘zi kelib murojaat etgan taqdirda) elektron manziliga yuboradi va bu haqida uni axborot-kommunikatsiya tizimi orqali xabardor qiladi.
 19. Ariza beruvchini akkreditatsiya qilish to‘g‘risida qaror qabul qilingandan so‘ng talabgor bir kun ichida akkreditatsiyadan o‘tkaziladi.
 Vakolatli organ ekspert akkreditatsiya qilinganligi to‘g‘risidagi guvohnomani yoki akkreditatsiyadan o‘ta olmaganligi to‘g‘risidagi bildirishnomani QR-kod (matrik shtrixli kod) bilan rasmiylashtiradi va uni Davlat xizmatlari markaziga (o‘zi kelib murojaat etgan taqdirda) yoki talabgorga (elektron tarzda murojaat etgan taqdirda) YIDXP orqali yuboradi.
 20. Davlat xizmatlari markazi guvohnoma yoki bildirishnoma kelib tushgandan so‘ng 10 daqiqada uni talabgorning elektron manziliga yuboradi va bu haqida ariza beruvchini axborot-kommunikatsiya tizimi orqali xabardor qiladi. Talabgor o‘zi kelib murojaat qilgan taqdirda, uning so‘roviga ko‘ra Davlat xizmatlari markazi guvohnoma(bildirishnoma)ni elektron yoki qog‘oz shaklida taqdim etadi.
 21. Ekspert akkreditatsiya qilinganligi to‘g‘risida guvohnoma besh yil muddatga beriladi.
 22. Akkreditatsiya 5 — 10 ta savoldan iborat og‘zaki suhbat shaklida o‘tkaziladi. Akkreditatsiya jarayoni audio va videoyozuvlarda qayd etib boriladi. 
 Talabgorlar akkreditatsiyaga shaxsni tasdiqlovchi hujjat asosida qo‘yiladi.
 Akkreditatsiya savollari Komissiya raisi va mas’ul kotibning imzolari bilan tasdiqlanadi. 
 23. Talabgorning savollarga javoblari quyidagi mezonlar asosida baholanadi:
 o‘z mutaxassisligi bo‘yicha tayyorgarlik darajasi;
 umumiy va maxsus bilim hamda amaliy ko‘nikmalari;
 o‘z mutaxassisligi bo‘yicha faoliyatini puxta tahlil qila olishi.
 Talabgorning har bir savolga javobi Komissiya a’zolarining ko‘pchilik ovozi bilan o‘n ballik tizimda baholanadi. Ovozlar teng bo‘lganda, Komissiya raisining ovozi hal qiluvchi hisoblanadi.
 24. Akkreditatsiyada talabgor to‘planishi mumkin bo‘lgan eng yuqori ballning 65 foizi va undan yuqori ball olgan taqdirda, Komissiya tomonidan akkreditatsiyadan o‘tganligi to‘g‘risida qaror qabul qilinishi uchun asos bo‘ladi.
 25. Akkreditatsiya natijasi hamda har bir talabgor bo‘yicha Komissiya qarori talabgorning akkreditatsiya varaqasiga kiritiladi hamda ushbu varaqa Komissiyaning barcha a’zolari tomonidan imzolanadi.
 26. Akkreditatsiya davomida Komissiya kotibi tomonidan bayonnoma yuritiladi. Bayonnomada quyidagi ma’lumotlar ko‘rsatiladi:
 akkreditatsiya o‘tkazilgan joy va sana;
 akkreditatsiya boshlangan va tugallangan vaqt;
 akkreditatsiyada qatnashgan Komissiya a’zolarining familiyasi, ismi va otasining ismi hamda lavozimi;
 akkreditatsiyaning umumiy natijalari;
 akkreditatsiya jarayoniga taalluqli bo‘lgan boshqa ma’lumotlar.
 Bayonnomaga akkreditatsiyada hozir bo‘lgan va kelmagan talabgorlar ro‘yxati kiritilgan jadval ilova qilinadi. Mazkur jadvalda har bir talabgorning familiyasi, ismi va otasining ismi, tug‘ilgan yili, ish joyi, lavozimi, mutaxassisligi, umumiy ish staji, mutaxassisligi bo‘yicha ish staji, akkreditatsiyada olingan ballar hamda Komissiyaning qarori ko‘rsatiladi.
 Bayonnoma Komissiya raisi va kotibi tomonidan imzolanadi.
 27. Vakolatli organ Ekspertlar reyestrini yuritadi va unga quyidagi ma’lumotlarni kiritib boradi:
 akkreditatsiya qilingan ekspert to‘g‘risida;
 akkreditatsiya qilingan ekspert ekspertizadan o‘tkazishga haqli axborot mahsulotlarining turi to‘g‘risida;
 akkreditatsiya to‘g‘risida qaror qabul qilingan sana;
 akkreditatsiya qilinganligi to‘g‘risida guvohnomaning raqami va berilgan sanasi;
 akkreditatsiyaning amal qilish muddati;
 akkreditatsiya qilinganligi to‘g‘risida guvohnomaning amal qilishini to‘xtatib turish va qayta tiklash to‘g‘risidagi qarorlar qabul qilinishi uchun asoslar va ular qabul qilingan sanalar;
 akkreditatsiya qilinganligi to‘g‘risida guvohnomaning amal qilishini bekor qilish uchun asos va bekor qilingan sana;
 akkreditatsiya qilingan ekspertlar tomonidan o‘tkazilgan ekspertizalar to‘g‘risida ma’lumot.
 28. Ekspertlar reyestriga tegishli qaydni kiritish uchun vakolatli organ tomonidan belgilangan tartibda qabul qilingan qaror asos bo‘ladi.
 29. Ekspertlar reyestriga akkreditatsiyadan o‘tkazish, akkreditatsiyaning amal qilishini to‘xtatib turish, qayta tiklash va bekor qilish to‘g‘risida qaydlarni kiritish qaror qabul qilingandan so‘ng avtomatik ravishda amalga oshiriladi.
 30. Manfaatdor tomonlarning Ekspertlar reyestridagi ma’lumotlardan (ekspertlar tarkibi, ularning familiyasi, ismi va otasining ismi, lavozimlari, unvonlari, elektron pochta manzillari) foydalanish imkoniyati vakolatli organning rasmiy veb-sayti orqali ta’minlanadi.
 31. Vakolatli organ tomonidan Ekspertlar reyestrini ishlab chiqish hamda uni keyinchalik texnik jihatdan qo‘llab-quvvatlashni moliyalashtirish ushbu organ tomonidan o‘z mablag‘lari hisobidan amalga oshiriladi.
 32. Davlat xizmatlari markazlari va vakolatli organ o‘z faoliyatini amalga oshirishi natijasida olingan maxfiy ma’lumotlarning sir saqlanishini ta’minlaydi.
 33. O‘zbekiston Respublikasi Adliya vazirligi, uning hududiy boshqarmalari va davlat xizmatlari markazlari ushbu Reglament talablari ijrosi bo‘yicha davlat organlari hamda boshqa tashkilotlarning faoliyati yuzasidan doimiy nazorat va monitoringni amalga oshiradi.
 34. Talabgorlar davlat organlari va boshqa tashkilotlar xodimlarining xatti-harakatlari yuzasidan qonunchilikka muvofiq shikoyat qilishlari mumkin.
 35. Mazkur Reglament talablarining buzilishida aybdor bo‘lgan shaxslar qonunchilikka muvofiq belgilangan tartibda javobgar bo‘ladi.
 1. Mazkur Reglament davlat organlari va tashkilotlari axborot xizmatlari rahbarlarini attestatsiyadan o‘tkazish sohasidagi maxsus vakolatli davlat organi tomonidan ularni attestatsiyadan o‘tkazish bo‘yicha davlat xizmati ko‘rsatish tartibini belgilaydi.
 2. Ushbu Reglamentda quyidagi asosiy tushunchalar qo‘llaniladi:
 ariza beruvchi — axborot xizmati rahbarini attestatsiyadan o‘tkazish uchun murojaat qilgan yuridik shaxs;
 talabgor — attestatsiyaga qo‘yilgan axborot xizmati rahbari;
 maxsus vakolatli davlat organi (keyingi o‘rinlarda — vakolatli organ) — O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi;
 attestatsiya — ariza beruvchining axborot xizmatlari rahbarlariga qo‘yiladigan talablarga mosligini vakolatli organ tomonidan tekshirish tartib-taomili;
 guvohnoma — vakolatli organ tomonidan davlat organlari va tashkilotlari axborot xizmatlari rahbarlarining attestatsiyadan o‘tkazilganligini tasdiqlovchi rasmiy hujjat. Guvohnomaning shakli vakolatli organ tomonidan belgilanadi; 
 Davlat organlari va tashkilotlari axborot xizmatlari rahbarlarining elektron reyestri (keyingi o‘rinlarda — Reyestr) — davlat organlari va tashkilotlarining axborot xizmatlari rahbarlari to‘g‘risidagi himoyalangan elektron ma’lumotlar bazasi.
 3. Davlat xizmati davlat xizmatlari markazlari yoki O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) orqali ko‘rsatiladi.
 4. Davlat xizmatlari markazlari va vakolatli organ o‘rtasidagi axborot almashinuvi elektron raqamli imzoni (keyingi o‘rinlarda — ERI) majburiy tartibda qo‘llash orqali faqat idoralararo o‘zaro elektron bog‘lanish yordamida amalga oshiriladi.
 5. Davlat xizmati mazkur Reglamentga 1-ilovaga muvofiq sxema bo‘yicha ko‘rsatiladi.
 6. Ariza beruvchi davlat xizmatidan foydalanish uchun davlat xizmatlari markazlariga bevosita yoki YIDXP orqali elektron tarzda murojaat qiladi.
 7. Ariza beruvchi bevosita murojaat etgan taqdirda, Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa — mustaqil tarzda ushbu Reglamentga 2-ilovaga muvofiq shakldagi so‘rovnomani elektron tarzda to‘ldiradi.
 8. Ariza beruvchining so‘rovnomasi Davlat xizmatlari markazi xodimi tomonidan to‘ldirilib, ariza beruvchi vakilining imzosi bilan tasdiqlangandan so‘ng 10 daqiqada vakolatli organga elektron shaklda yuboriladi. YIDXP orqali murojaat qilinganda esa so‘rovnoma avtomatik tarzda vakolatli organga yuboriladi.
 9. Ariza beruvchi bevosita murojaat etgan taqdirda, so‘rovnomadagi tegishli imzolar identifikatsiya qilishning boshqa vositalari (daktiloskopiya, elektron imzo va boshqalar) bilan tasdiqlanishi mumkin.
 10. Davlat xizmati ko‘rsatilganligi uchun yig‘im undirilmaydi.
 11. Agar so‘rovnomada ko‘rsatilgan ma’lumotlar yoki tegishli hujjatlar to‘liq topshirilmagan bo‘lsa, ariza beruvchiga 5 ish kuni ichida xato va kamchiliklarni to‘g‘rilash uchun muddat beriladi. Belgilangan muddatda xatolar bartaraf etilmaganligi va yetishmayotgan hujjatlar taqdim etilmaganligi davlat xizmati ko‘rsatishni rad etish uchun asos hisoblanadi.
 Davlat xizmatlari ko‘rsatishni boshqa asoslar bo‘yicha rad etish taqiqlanadi.
 12. Ariza beruvchilar davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning so‘rovnomasi ko‘rib chiqilmasdan qoldiriladi.
 13. Vakolatli organ so‘rovnoma kelib tushgan kundan boshlab 15 ish kunida taqdim etilgan hujjatlar asosida ariza beruvchini attestatsiyaga qo‘yish yoki qo‘yilmasligi to‘g‘risida qaror qabul qiladi va bu haqida xabarnomani Davlat xizmatlari markaziga (o‘zi kelib murojaat etgan taqdirda) yoki talabgorga (elektron tarzda murojaat etgan taqdirda) YIDXP orqali elektron shaklda yuboradi.
 Ariza beruvchini attestatsiyaga qo‘yish yuzasidan qaror qabul qilinganda, imtihonga qo‘yilganlar ro‘yxati axborot tizimi orqali attestatsiya komissiyasiga topshiriladi va YIDXPda joylashtiriladi. Bunda attestatsiya guruhlar shakllanishiga qarab, talabgorlarning so‘rovnomalariga asosan attestatsiya komissiyasi nazorati ostida o‘tkaziladi.
 14. Talabgor attestatsiyadan o‘ta olmagan taqdirda, vakolatli organ uning sabablarini, qonunchilikdagi aniq normalarni ko‘rsatgan holda QR-kod (matrik shtrixli kod) qo‘yilgan bildirishnoma rasmiylashtiradi hamda uni tegishli Davlat xizmatlari markaziga (o‘zi kelib murojaat etgan taqdirda) yoki ariza beruvchiga (elektron tarzda murojaat etgan taqdirda) YIDXP orqali elektron tarzda yuboradi.
 Davlat xizmatlari markazi shu kunning o‘zida bildirishnomani ariza beruvchining (o‘zi kelib murojaat etgan taqdirda) elektron manziliga yuboradi va bu haqida uni axborot-kommunikatsiya tizimi orqali xabardor qiladi. 
 15. Attestatsiyada qatnashishdan chetlashtirilgan talabgor olti oy davomida keyingi attestatsiyalarga qo‘yilmaydi.
 16. Attestatsiya 5 — 10 ta savoldan iborat og‘zaki suhbat shaklida o‘tkaziladi. Attestatsiya jarayoni audio va videoyozuvlarda qayd etib boriladi.
 Talabgorlar attestatsiyaga shaxsni tasdiqlovchi hujjat asosida qo‘yiladi. 
 Attestatsiya savollari attestatsiya komissiyasi raisi va mas’ul kotibning imzolari bilan tasdiqlanadi.
 17. Talabgorning savollarga javoblari quyidagi mezonlar asosida baholanadi:
 o‘z mutaxassisligi bo‘yicha tayyorgarlik darajasi;
 umumiy va maxsus bilim hamda amaliy ko‘nikmalari, kasbiy faoliyati natijalari;
 o‘z mutaxassisligi bo‘yicha xizmat faoliyatini tahlil qila olishi.
 Talabgorning har bir savolga javobi attestatsiya komissiyasi a’zolarining ko‘pchilik ovozi bilan o‘n ballik tizimda baholanadi. Ovozlar teng bo‘lganda komissiya raisining ovozi hal qiluvchi hisoblanadi.
 18. Attestatsiyada talabgor to‘planishi mumkin bo‘lgan eng yuqori ballning 65 foizi va undan yuqori ball olgan taqdirda, attestatsiya komissiyasi tomonidan attestatsiyadan o‘tganligi to‘g‘risida qaror qabul qilinishi uchun asos bo‘ladi.
 19. Attestatsiya natijasi hamda har bir talabgor bo‘yicha attestatsiya komissiyasi qarori talabgorning attestatsiya varaqasiga kiritiladi hamda ushbu varaqa attestatsiya komissiyasining barcha a’zolari tomonidan imzolanadi.
 20. Attestatsiya davomida attestatsiya komissiyasi kotibi tomonidan bayonnoma yuritiladi.
 Bayonnomada quyidagi ma’lumotlar ko‘rsatiladi:
 attestatsiya o‘tkazilgan joy va sana;
 attestatsiya boshlangan va tugallangan vaqt;
 attestatsiyada qatnashgan attestatsiya komissiyasi a’zolarining familiyasi, ismi va otasining ismi hamda lavozimi;
 attestatsiyaning umumiy natijalari;
 attestatsiya jarayoniga taalluqli bo‘lgan boshqa ma’lumotlar.
 Bayonnomaga attestatsiyada hozir bo‘lgan va kelmagan talabgorlar ro‘yxati kiritilgan jadval ilova qilinadi. Mazkur jadvalda har bir talabgorning familiyasi, ismi va otasining ismi, tug‘ilgan yili, ish joyi va lavozimi, mutaxassisligi, umumiy ish staji, mutaxassisligi bo‘yicha ish staji, attestatsiyada olingan ballar hamda attestatsiya komissiyasining qarori ko‘rsatiladi.
 Bayonnoma attestatsiya komissiyasi raisi va kotibi tomonidan imzolanadi.
 21. Bayonnomaga asosan, vakolatli organ rahbarining buyrug‘i qabul qilinadi hamda QR-kod (matrik shtrixli kod) qo‘yilgan guvohnoma rasmiylashtiriladi. Vakolatli organ rahbari guvohnomani o‘z ERI bilan tasdiqlab, tegishli Davlat xizmatlari markaziga (o‘zi kelib murojaat etgan taqdirda) yoki talabgorga (elektron tarzda murojaat etgan taqdirda) YIDXP orqali elektron tarzda yuboradi.
 22. Davlat xizmatlari markazi 10 daqiqa ichida guvohnomani talabgorning elektron manziliga yuboradi va bu haqida ariza beruvchini axborot-kommunikatsiya tizimi orqali xabardor qiladi.
 23. Davlat organlari va tashkilotlari axborot xizmatlari rahbarlari har uch yilda attestatsiyadan o‘tadi.
 Attestatsiyadan o‘tganlik to‘g‘risidagi guvohnomaga ega bo‘lgan shaxslar mazkur guvohnomaning amal qilish muddati tugashiga qadar ikki oylik muddat ichida attestatsiyadan o‘tish kerak.
 24. Vakolatli organ davlat organlari va tashkilotlari axborot xizmatlari rahbarlarining elektron reyestrini yuritadi va unga quyidagi ma’lumotlarni kiritib boradi:
 attestatsiya qilingan davlat organlari va tashkilotlari axborot xizmatlari rahbarlari yoki axborot xizmatlari rahbarlarining tashkilotlari to‘g‘risida;
 attestatsiya qilingan davlat organlari va tashkilotlari axborot xizmatlari rahbarlari yoki axborot xizmatlari rahbarlarining tashkilotlari tarqatadigan axborot mahsulotlari turi to‘g‘risida;
 attestatsiya to‘g‘risida qaror qabul qilingan sana;
 attestatsiya qilinganligi to‘g‘risida guvohnomaning raqami va berilgan sanasi;
 attestatsiyaning amal qilish muddati;
 attestatsiya qilinganligi to‘g‘risida guvohnomaning amal qilishini to‘xtatib turish va qayta tiklash to‘g‘risidagi qarorlar qabul qilinishi uchun asoslar va ular qabul qilingan sanalar;
 attestatsiya qilinganligi to‘g‘risida guvohnomaning amal qilishini bekor qilish uchun asos va bekor qilingan sana.
 25. Davlat organlari va tashkilotlari axborot xizmatlari rahbarlarining elektron reyestri begona odamlar kirishi taqiqlangan joylarda saqlanadigan va ishlatiladigan elektron manbalarda, axborotni yo‘q qilish, bloklash, o‘g‘irlash yoki o‘zgartirishning oldini oladigan shart-sharoitlarda yuritiladi.
 26. Mazkur reyestrga tegishli qaydni kiritish uchun vakolatli organ tomonidan belgilangan tartibda qabul qilingan qaror asos bo‘ladi.
 27. Axborot xizmatlari rahbarlari reyestriga attestatsiyadan o‘tkazish, attestatsiyaning amal qilishini to‘xtatib turish, qayta tiklash va bekor qilish to‘g‘risida qaydlarni kiritish qaror qabul qilingan kundan e’tiboran bir ish kuni ichida amalga oshiriladi.
 28. Manfaatdor tomonlarning Axborot xizmatlari rahbarlari reyestridagi ma’lumotlardan (davlat organlari va tashkilotlari axborot xizmatlari rahbarlari tarkibi, ularning ismi, familiyasi, otasining ismi, lavozimlari, unvonlari, elektron pochta manzillari) foydalanish imkoniyati vakolatli organning rasmiy veb-sayti orqali ta’minlanadi.
 29. Davlat xizmatlari markazlari va vakolatli organ o‘z faoliyatini amalga oshirishi natijasida olingan maxfiy ma’lumotlarning sir saqlanishini ta’minlaydi.
 30. O‘zbekiston Respublikasi Adliya vazirligi, uning hududiy boshqarmalari va davlat xizmatlari markazlari ushbu Reglament talablari ijrosi bo‘yicha davlat organlari va boshqa tashkilotlarning faoliyati yuzasidan doimiy nazorat va monitoringni amalga oshiradi.
 31. Talabgorlar davlat organlari va boshqa tashkilotlar xodimlarining xatti-harakatlari yuzasidan qonunchilikka muvofiq shikoyat qilishlari mumkin.
 32. Mazkur Reglament talablarining buzilishida aybdor bo‘lgan shaxslar qonunchilikka muvofiq belgilangan tartibda javob beradilar.
 1. Vazirlar Mahkamasining “Bolalarni ularning sog‘lig‘iga zarar yetkazuvchi axborotdan himoya qilish to‘g‘risida”gi O‘zbekiston Respublikasi Qonunini amalga oshirish chora-tadbirlari to‘g‘risida” 2018-yil 22-oktabrdagi 848-son qarori 1-bandi uchinchi xatboshisi va unga 2-ilova.
 2. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek, ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “Axborot sohasi va ommaviy kommunikatsiyalarni yanada rivojlantirishga oid qo‘shimcha chora-tadbirlar to‘g‘risida” 2019-yil 2-fevraldagi PF-5653-son Farmoni va O‘zbekiston Respublikasi Prezidentining “O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi faoliyatini tashkil etish to‘g‘risida” 2019-yil 2-fevraldagi PQ-4151-son qarori)” 2019-yil 3-iyundagi 457-son qaroriga 1-ilovaning 43-bandi “d” kichik bandi.